INGคลอดกองทุนผสมซื้อหุ้นไม่เกิน15%
บลจ.ไอเอ็นจี เปิดตัวกองทุนไอเอ็นจี ไทย มิกซ์ 15/85 ปันผล ลงทุนหุ้นไม่เกิน 15% รับมือสถานการณ์การลงทุนผันผวน
27 มี.ค. 2555

บลจ.ไอเอ็นจี เปิดตัวกองทุนไอเอ็นจี ไทย มิกซ์ 15/85 ปันผล ลงทุนหุ้นไม่เกิน 15% รับมือสถานการณ์การลงทุนผันผวน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บลจ.ไอเอ็นจีจะเสนอขายกองทุนเปิด ไอเอ็นจี ไทย มิกซ์ 15/85 ปันผล เสนอขายครั้งแรกวันที่ 28 มี.ค.- 5 เม.ย.2555 ซึ่งมีนโยบายลงทุนในหุ้นสัดส่วนประมาณ 0-15% ของมูลค่าทรัพย์สินสุทธิของกองทุน ตามความเหมาะสมกับสภาวการณ์ในแต่ละขณะและปรับเพิ่มได้แต่จะไม่เกิน 5% ของมูลค่าทรัพย์สินสุทธิ ดังนั้นโดยเฉลี่ยในรอบระยะเวลาบัญชีจะลงทุนหุ้นไม่เกิน 20% ส่วนที่เหลือเป็นตราสารหนี้ 
“กองทุนนี้ถูกออกแบบมาเพื่อรองรับผลตอบแทนที่สม่ำเสมอจากการลงทุนในตราสารหนี้ในสัดส่วน 85% และแสวงหาโอกาสในการเติบโตจากการลงทุนในหุ้นในสัดส่วนประมาณ 15% ซึ่งจุดเด่นของกองทุนอยู่ที่การปรับพอร์ตการลงทุน เมื่อตราสารทุนหรือหุ้นที่ลงทุนมีกำไรและสัดส่วนของหุ้นเพิ่มขึ้นเกินกว่า 15% ผู้จัดการกองทุนก็จะขายทำกำไร แล้วนำส่วนของกำไรกลับไปลงทุนในตราสารหนี้เพื่อสะสมผลตอบแทนและเพื่อให้สัดส่วนการลงทุนของพอร์ตกลับมาสู่ระดับการลงทุนที่กำหนดไว้ที่ 15/85 ซึ่งจะทำให้นักลงทุนไม่ต้องกังวลกับความเสี่ยงจากการลงทุนในหุ้น” นายจุมพลกล่าว
สำหรับตลาดหุ้นไทยที่ปรับตัวสูงขึ้นต่อเนื่องจนดัชนีเหนือระดับ 1,200 จุด อาจมีแรงขายทำกำไรออกมา รวมถึงยังต้องจับตาทิศทางเงินลงทุนของต่างชาติอย่างใกล้ชิดว่าจะเปลี่ยนทิศทางหรือไม่ ซึ่งประเด็นหลักยังอยู่ที่การแก้ไขปัญหาของยุโรปและการกระตุ้นเศรษฐกิจของสหรัฐ ที่จะส่งผลต่อการเคลื่อนไหวของตลาดหุ้นทั่วโลกรวมทั้งไทย ในช่วงที่สถานการณ์การลงทุนมีความผันผวน การลงทุนในกองทุนที่ผสมระหว่างตราสารทุนและตราสารหนี้ในระดับที่เหมาะสมเป็นทางเลือกที่น่าสนใจ